Holger J. Jensen
Holger J. Jensen, Holger Jens Jensen, 1900-1966, dansk maler og grafiker. Holger J. Jensen blev uddannet på Kunstakademiet 1921-24 under Ejnar Nielsen og besøgte i flere perioder 1922-30 akademiets grafiske skole under Aksel Jørgensen; her blev han assistent i 1939, docent i 1956 og professor i 1963.
Holger J. Jensen tog udgangspunkt i kubismens og fauvismens form- og farveeksperimenter og malede bl.a. motiver fra Bornholm og Frederiksberg Have. I opstillinger, portrætter — heriblandt mange selvportrætter — interiører og bybilleder dyrkede han et ekspressivt, koloristisk betonet formsprog med en spændingsfyldt intensitet, som også ses i figurbilleder med bl.a. bibelske motiver. Holger J. Jensen eksperimenterede med materialer og teknikker, også inden for grafikken, hvor han dyrkede træsnit, litografi og koldnål, men især radering; motiverne er portrætter, figurer og landskaber, fx fra Syditalien, hvor han flere gange opholdt sig på San Cataldo.
Som lærer på akademiet fik Holger J. Jensen stor betydning for en lang række danske grafikere. Han var i 1928 medstifter af kunstnersammenslutningen Decembristerne, som han udstillede med til sin død. Eckersbergs Medalje modtog han i 1951.